Diari Oficial de la Generalitat Valenciana


Sumari del DOGV 3994, del 08-05-2001 (2001/3524)

Informació pública de la convocatòria per a cobrir 1 plaça d'arquitecte.
------------------------------------------------------------------------

### Dades del document

Número de DOGV
:   3994

Data del DOGV
:   08-05-2001

Secció del DOGV
:   II. AUTORITATS I PERSONAL - B) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2001/3524


Data del document
:   19-02-2001

Organisme emissor
:   Ajuntament d'Elx

Tipus de document
:   Convocatòria

Descriptors 

:   * Elx
    * administració local
    * professió de l'urbanisme
    * concurs administratiu

Informació pública de la convocatòria per a cobrir 1 plaça d'arquitecte. [2001/3524]
  
En compliment de l'acord adoptat per la Comissió municipal de Govern de data 11 de desembre de 2000, es publica la convocatòria de l'oposició lliure per cobrir amb personal funcionari de carrera una plaça d'Arquitecte, segons les bases següents:
  
1. Objecte de la convocatòria
  
És objecte de la present convocatòria el proveïment en propietat, mitjançant el sistema selectiu d'oposició lliure, d'una plaça d'arquitecte pertanyent a l'Oferta Pública d'Ocupació de l'any 2000. Aquesta plaça està enquadrada en l'escala d'Administració Especial, subescala A) Tècnics, classe a)Tècnics superiors, dotada amb el sou corresponent al grup A, dues pagues extraordinàries, triennis i altres emoluments que pertoquen d'acord amb la legislació vigent i els acords municipals.
  
1.1. Publicitat de la convocatòria.
  
La convocatòria serà anunciada al Butlletí Oficial de la Província i al Diari Oficial de la Generalitat Valenciana. Es farà pública al tauler d'edictes de la Corporació i se n'inserirà un extracte al Boletín Oficial del Estado.
  
2. Condicions dels aspirants
  
Per a prendre part en l'oposició caldrà:
  
2.1.1 En funció de la nacionaltitat podran participar en les proves:
  
Els espanyols.
  
Els nacionals d'un Estat membre de la Unió Europea o nacionals d'aquells Estats als quals, en virtut de tractats internacionals celebrats per la Comunitat Europea i ratificats per Espanya, siga d'aplicació la lliure circulació de treballadors en els termes en què aquesta es troba definida al Tractat Constitutiu de la Comunitat Europea.
  
També hi podran participar el cònjuge, descendents i descendents del cònjuge, dels espanyols i dels nacionals d'altres Estats membres de la Unió Europea, sempre que no estiguen separats de dret, menors de 21 anys o majors d'aquesta edat que visquen a les seues expenses.
  
Aquest darrer benefici serà igualment d'aplicació a familiars de nacionals d'altres Estats, quan així estiga previst als tractats internacionals celebrats per la Comunitat Europea i ratificats per Espanya.
  
2.1.2. Tenir complerts els 18 anys d'edat.
  
2.1.3. Tenir el títol d'arquitecte, o complir les condicions requerides per obtenir-lo, en la data en què finalitze el termini de presentació d'instàncies.
  
2.1.4. Tenir la capacitat física i psíquica suficient per al normal exercici de la funció.
  
2.1.5. No trobar-se inhabilitat penalment per a l'exercici de funcions públiques.
  
2.1.6. No haver estat separat, mitjançant expedient disciplinari, del servei de cap de les Administracions públiques.
  
2.2. Equivalència de títols.
  
Pertoca a l'autoritat acadèmica competent declarar l'equivalència de títols.
  
Els títols estrangers hauran de trobar-se degudament revalidats a la data de finalització del termini de presentació d'instàncies.
  
3. Instàncies
  
3.1. Presentació d'instàncies.
  
Les instàncies en què hom sol·licita prendre part en l'oposició hauran de ser adreçades al president de la Corporació. Caldrà presentar-les al Registre General d'aquesta durant el termini de vint dies naturals comptadors a partir de l'endemà de la publicació de l'extracte de la convocatòria al Boletín Oficial del Estado.
  
Els opositors manifestaran en la instància que reuneixen tots i cascuns del requisits que s'exigeixen en la base segona, referits a la data en què finalitze el termini de presentació d'instàncies.
  
Les instàncies podran ser presentades també en la forma que determina l'article 38.4 de la Llei de Règim Jurídic de les Administracions públiques i del Procediment administratiu comú. En aquest cas, caldrà estampar en la pròpia sol·licitud el segell del registre de l'organisme en què es presente, o el segell de certificació postal de qualsevol oficina de correus.
  
3.2. Minusvàlids.
  
Els aspirants amb minusvalideses hauran de fer constar tal extrem en llur sol·licitud en què expressaran la classe de discapacitat que els afecta.
  
3.3 Taxes per drets d'examen.
  
En el moment de presentar la sol·licitud caldrà adjuntar-li el resguard d'haver ingressat al tresor municipal la quantitat de 2.700 pessetes en concepte de taxes per drets d'examen.
  
Aquestes taxes es faran efectives, directament o mitjançant transferència, al compte denominat «Taxa inscripció proves selecció» de la Caixa d'Estalvis del Mediterrani situada a la Plaça de Baix núm. 11, de què és titular l'Ajuntament d'Elx i que té el codi d'identificació següent: 0006 14 2052683449. Caldrà especificar en el document d'ingrés a quina prova selectiva correspon.
  
L'impagament dels drets d'examen, el fet de no aportar el justificant de l'ingrés o de no especificar a quina prova selectiva correspon implicarà l'exclusió de l'aspirant en la resolució per la qual s'aprova la relació d'aspirants admesos i exclosos.
  
3.4 Exempció de la taxa
  
Per obtenir dret a tal exempció, caldrà aportar, amb la instància, certificació expedida per l'organisme competent en la matèria (actualment l'Institut Nacional d'Ocupació) en què es dirà que l'interessat es troba en situació de desocupació durant un termini continuat de temps superior a un any i que no percep cap subsidi ni prestació per desocupació.
  
Si no pogués aportar-se tal certificació en el moment de presentar la instància, s'ingressarà la taxa. L'interessat podrà sol·licitar-ne la devolució durant els deu dies següents a la finalització del termini d'admissió de sol·licitud, mitjançant instància a què acompanyarà llavors l'esmentada certificació.
  
El fet de no presentar l'esmentada certificació, sense haver ingressat la taxa, implicarà la denegació de l'exempció a través de l'exclusió de l'interessat en la relació d'aspirants a què es refereix la base quarta.
  
4. Admissió d'aspirants
  
4.1. Relació d'aspirants.
  
Finalitzat el termini reglamentari de presentació de sol·licituds, la Presidència de la Corporació farà pública la llista provisional d'aspirants admesos i exclosos al Butlletí Oficial de la Província i al tauler d'edictes de la Secció de Personal. Es concedirà un termini de deu dies hàbils per corregir el defecte que haja motivat l'exclusió o per realitzar les al·legacions que es consideren oportunes, que seran tingudes en compte en la resolució per la qual s'aprove la llista defintiva, que es farà pública en la forma assenyalada.
  
4.2. Seran causes d'exclusió, ultra les ja assenyalades:
  
No reunir cap dels requisits a què es refereix la base segona.
  
L'omissió de la firma en la sol·licitud.
  
L'omissió en la sol·licitud del número de DNI
  
5. Tribunal qualificador
  
La seua composició serà fonamentalment tècnica. Els seus vocals hauran de tenir titulació o especialització iguals o superiors a les exigides per a l'accés a les places convocades. Estarà constituït de la forma següent:
  
5.1. Composició.
  
President:
  
El de la Corporació o membre d'aquesta en qui delegue.
  
Vocals:
  
Un representant de l'administració del Consell de la Comunitat Valenciana.
  
Un regidor del Partit Popular.
  
El cap del Servei Jurídic d'Urbanisme.
  
Un tècnic del Departament de Personal.
  
El cap del Servei d'Arquitectura.
  
Un representant del Col·legi Oficial d'Arquitectes.
  
Un funcionari de carrera, a proposta de la representació sindical.
  
Secretari:
  
El de la Corporació o funcionari en qui delegue.
  
5.2. Suplents.
  
El Tribunal quedarà integrat pels suplents respectius, els quals, simultàniament amb els titulars, hauran de ser designats per al secretari i les vocalies d'aquest no delegables.
  
5.3. Designació i publicitat.
  
La designació dels membres del Tribunal i dels seus assessors es farà pública al Butlletí Oficial de la Província i al tauler d'edictes de la Corporació.
  
La publicació de la seua composició nominal es verificarà almenys un mes ans del començ de la celebració de les proves.
  
5.4. Constitució i actuació.
  
El Tribunal no podrà constituir-se ni actuar sense l'assistència de més de la meitat dels seus membres, titulars o suplents, indistintament.
  
5.5. Assessors tècnics.
  
Quan la naturalesa de les proves així ho requeresca, podran designar-se assessors especialistes que col·laboraran amb el Tribunal exercint llur respectiva especialitat tècnica.
  
5.6. Abstencions i recusacions.
  
Hauran d'abstenir-se de formar part dels òrgans de selecció de personal, cosa que caldrà notificar a l'Alcaldia:
  
Els qui en els cinc anys anteriors a la publicació de la convocatòria haguessen fet treballs de preparació d'aspirants a proves selectives d'accés a l'administració Pública.
  
Els qui es troben inclosos en algun dels supòsits a què es refereix l'article 28.2 de la Llei 30/92.
  
Així mateix, els aspirants podran recusar-los en la forma prevista a l'article 21 de l'esmentada Llei.
  
5.7. De l'absència del president.
  
Si un cop constituït el Tribunal i iniciada la sessió se n'absentàs el president, aquest haurà de designar d'entre els vocals concurrents el qui el substituirà durant la seua absència, que podrà ser, en primer lloc, un regidor ?si n'hi hagués- i, si no, el vocal de major edat.
  
5.8. Actes.
  
De cada sessió el secretari n'estendrà una acta on farà constar les qualificacions dels exercicis i també les incidències i les votacions que s'hi produiran. Les actes, numerades i rubricades, constituiran l'expedient que reflectirà el procés selectiu dut a terme.
  
6. Inici i desenvolupament de les proves
  
6.1. Actuació dels aspirants.
  
L'ordre d'actuació dels aspirants, segons sorteig efectuat a tal fi, per als exercicis que no puguen ser realitzats conjuntament, s'iniciarà per aquells aspirants el primer cognom dels quals comença per la lletra «C».
  
L'aspirant acudirà a les proves provist del DNI perquè, en qualsevol moment de la realització de l'exercici, puga ser comprovada la seua identitat.
  
L'aspirant quedarà decaigut en el seu dret a prendre part en les proves si acudeix als llocs de celebració quan ja s'hagen iniciat aquelles o per la inassistència a aquestes, tot i que això es dega a causes justificades. Tractant-se de proves de caràcter individual i successiu, el Tribunal podrà apreciar les causes al·legades i admetre l'aspirant, sempre i quan aquestes proves no hagen finalitzat i l'admissió no menyscabe el principi d'igualtat.
  
6.2. Dates d'examen.
  
Un mes ans de començar els exercicis es faran públics al Butlletí Oficial de la Província el dia, l'hora i el local en què hauran de celebrar-se.
  
Al final de cada exercici el Tribunal farà saber als opositors el lloc i el moment d'iniciació del següent amb, si més no, dotze hores d'antelació al començ d'aquest, si es tracta del mateix exercici, o de vint-i-quatre hores si es tracta d'un nou exercici.
  
Entre la finalització d'un exercici i el començ del successiu no podrà transcórrer un període inferior a setanta-dues hores ni superior a quaranta-cinc dies naturals.
  
Podran ser modificats aquests terminis, estant-hi d'acord el Tribunal, si la totalitat dels aspirants concurrents presta per escrit el seu consentiment.
  
7. Exercicis de l'oposició
  
7.1. Caràcter i contingut dels exercicis.
  
Els exercicis de l'oposició seran els següents, amb el caràcter i contingut que s'assenyala:
  
7.1.1. Primer. Obligatori, eliminatori i qualificable de 0 a 10 punts.
  
Resolució d'un qüestionari de 200 preguntes amb 4 opcions de resposta cascuna d'elles, de les quals només una serà vàlida, sobre el contingut del conjunt del temari de l'Annex I de la convocatòria i sobre les funcions del lloc (Annex II).
  
Seran penalitzades les respostes errònies.
  
El qüestionari podrà contenir, ultra això, preguntes de reserva a les quals els aspirants hauran de respondre, perquè siguen valorades en substitució de les que, eventualment, el Tribunal declaràs invalidades per causes justificades.
  
7.1.2. Segon. Obligatori, eliminatori i qualificable de 0 a 10 punts.
  
Desenvolupament per escrit de tres temes, triats a l'atzar, dels compresos en el temari de l'Annex I de la convocatòria, part de matèria específica. S'exclou la part de cultura oganitzativa.
  
Temps màxim: tres hores.
  
7.1.3. Tercer. Obligatori, eliminatori i qualificable de 0 a 10 punts.
  
Realització d'un o més supòsits pràctics relacionats amb les funcions pròpies del lloc de treball (Annex II de la convocatòria).
  
7.1.4. Quart. Obligatori, no eliminatori i qualificable de 0 a 1 punt.
  
Demostrar coneixements orals de valencià de nivell elemental.
  
7.2 Minusvalideses
  
Als aspirants amb minusvalideses que ho sol·liciten en la instància per la qual demanen prendre part en la convocatòria, el Tribunal els facilitarà les adaptacions possibles de temps i de mitjans per a la realització de les proves.
  
A tal efecte, també hi assenyalaran el tipus d'adaptacions que necessiten, les quals, en cap moment, no menyscabaran els nivells de coneixement exigibles per a superar les proves ni les condicions d'igualtat amb la resta dels aspirants.
  
7.3. Anonimat
  
En la realització dels exercicis escrits, sempre que siga possible, caldrà garantir l'anonimat dels aspirants.
  
8. Qualificació de les proves selectives
  
8.1. Qualificació.
  
Els membres del Tribunal qualificaran els exercicis eliminatoris amb puntuació de 0 a 10 punts els tres primers exercicis. Seran eliminats els aspirants que no assolesquen un mínim de 5 punts en cascun d'ells. El quart exercici és obligatori i qualificable de 0 a 1 punt.
  
Les qualificacions seran adoptades sumant les atorgades pels distints membres del Tribunal i dividint el total pel nombre d'assistents d'aquell. Hom hi negligirà les dues puntuacions extremes ?la major i la menor- de les concedides o, si escau, una de les que apareguen repetides com a tals i això quan disten de més de dos punts de la més propera.
  
8.2. Publicitat.
  
Les qualificacions de cada exercici es faran públiques al tauler d'edictes de la Secció de Personal el mateix dia en què siguen acordades.
  
8.3. Qualificació definitiva.
  
L'ordre de qualificació definitiva serà el resultant de la suma total de punts obtinguts en les proves dutes a terme.
  
8.4. Igualtat en la qualificació.
  
En cas d'empat hom acudirà per dirimir-lo a la major puntuació assolida en cascun dels exercicis, cosa que s'aplicarà successivament en l'ordre en què hagen estat realitzats. En un altre cas es decidirà mitjançant un sorteig.
  
9. Relació d'aprovats, presentació de documents i nomenament
  
9.1. Relació definitiva d'aspirants aprovats.
  
Resoltes les possibles al·legacions i correccions, si n'hi hagués, el Tribunal dictarà resolució i fixarà la relació definitiva d'aspirants aprovats per ordre de puntuació. Aquests no podran ultrapassar el nombre de places convocades. El Tribunal elevarà l'esmentada relació a la Presidència de la Corporació perquè formule la corresponent proposta de nomenament. Remetrà alhora a aquesta autoritat l'acta de l'última sessió on hauran de figurar, per ordre de qualificació, tots els opositors que, havent superat totes les proves, ultrapassen el nombre de places convocades.
  
9.2. Presentació de documents.
  
Els opositors proposats presentaran a la Secció de Personal d'aquest Ajuntament, durant el termini de vint dies naturals comptadors a partir de la publicació de la llista d'aprovats, els documents acreditatius de reunir les condicions que per prendre part en les proves s'exigeixen en la base segona, que són:
  
9.2.1. Fotocòpia del Document Nacional d'Identitat acompanyada de l'original per a la seua compulsa.
  
9.2.2. Còpia autentificada (o fotocòpia que caldrà presentar acompanyada de l'original per a la seua compulsa) del títol d'arquitecte. Si aquests documents s'expedeixen després de la data en què finalitza el termini de presentació d'instància, caldrà justificar el moment en què conclogueren els estudis.
  
9.2.3. Certificat acreditatiu de no patir cap malaltia ni defecte físic ni psíquic que impedesca el normal exercici de la funció, que serà expedit pel Gabinet Mèdic d'Empresa. Aquest sotmetrà l'aspirant a totes les proves de determinació que considere convenients.
  
9.2.4. Certidicat de no trobar-se inhabilitat penalment per a l'exercici de funcions públiques.
  
9.2.5. Declaració jurada de no haver estat separat, mitjançant expedient disciplinari, de qualsevol Administració o ocupació pública.
  
Així mateix, presentaran declaració de compatibilitat i de no percepció d'havers passius.
  
9.3. Minusvàlids.
  
9.3.1. Els aspirants amb minusvalideses, ultra presentar la documentació relacionada al punt 9.2, acreditaran els requisits de trobar-se afectats per discapacitat de grau igual o superior al 33%, compatible amb les funcions pròpies de la plaça, mitjançant certificació expedida pel Centre Base d'Orientació, Diagnòstic i Tractament de la Conselleria de Treball i Seguretat Social o d'un altre organisme amb igual competència en la matèria.
  
9.4. Exempcions.
  
Els opositors que tenen la condició de funcionaris públics estaran exempts de justificar documentalment les condicions i els requisits ja demostrats quan obtingueren llur anterior nomenament. Hauran de presentar certificació del Ministeri, Corporació local o organisme de què depenguen, on acreditaran llur condició i totes les circumstàncies que consten en l'expedient personal.
  
9.5. Nacionals de Països Comunitaris.
  
Els aspirants d'altres països comunitaris aportaran, ultra això, els requisits a què es refereix la Llei 17/1993, de 23 de desembre, relativa a l'accés a determinats sectors de la Funció pública dels nacionals de la resta d'Estats membres de la Unió Europea.
  
9.6. Pèrdua del dret al nomenament.
  
Si durant el termini assenyalat, llevat de causes de força major, els aspirants no presentassen la documentació o presentant-la no reunissen els requisits exigibles o incorreguessen en falsedat, no podran ser contractats. Quedarien anul·lades totes les actuacions, sense perjuí de la responsabilitat en què poguessen haver incorregut per falsedat en la instància. Quedaran vacants les places que per aquestes causes no siguen ocupades.
  
9.7. Presa de possessió.
  
Un cop aprovada la proposta per l'Alcaldia, els opositors nomenats hauran de prendre possessió durant el termini de trenta dies hàbils, comptador a partir de l'endemà de la notificació del nomenament. Si no prenen possessió durant el termini assenyalat sense causa justificada, quedaran en la situació de cessants.
  
9.8. Jurament o promesa.
  
En l'acte de presa de possessió, el funcionari nomenat haurà de prestar jurament o promesa, segons la fórmula prevista a l'article 31.c del Decret Legislatiu de 20 de març de 1991, del Consell de la Generalitat Valenciana, i al Reial Decret 707/79, de 5 d'abril (BOE 06/04/1979).
  
10. Incidències
  
El Tribunal queda facultat per a resoldre els dubtes que es presenten i per a prendre els acords necessaris per al bon ordre de l'oposició en tot allò no previst en aquestes bases.
  
11. Facultat de l'alcaldia
  
El Sr. alcalde, degudament facultat a tal efecte, adoptarà les resolucions pertinents pel que fa a l'admissió d'aspirants, publicació d'anuncis i altres tràmits que escaiguen.
  
12. Impugnació de la convocatòria
  
La convocatòria, les seues bases i tots els actes administratius que se'n deriven i es deriven de les actuacions del Tribunal podran ser impugnats pels interessats en els casos i en la forma previstos en la Llei 30/1992, de 26 de novembre, de Règim Jurídic de les Administracions Públiques i del Procediment administratiu comú (modificada per la Llei 4/1999, de 13 de gener).
  
Concretament, contra les qualificacions del Tribunal, a partir de llur publicació, els aspirants podran presentar:
  
Durant el termini de quaranta-huit hores, les reclamacions o al·legacions que estimen oportunes, que seran resoltes pel mateix Tribunal.
  
Durant el termini d'un mes, recurs d'alçada, que serà resolt pel president de la Corporació.
  
13. Legislació aplicable
  
En tot allò no previst en les presents bases, hom aplicarà el que disposen: la Llei 30/1984, de 2 d'agost, de Mesures per a la Reforma de la Funció Pública, modificada per la Llei 23/1988, de 28 de juliol; el Reial Decret 364/1995, de 10 de març, pel qual s'aprova el Reglament General d'Ingrés del Personal al Servei de l'administració de l'Estat; el Reial Decret 896/1991, de 7 de juny, pel qual s'estableixen les regles bàsiques i els programes mínims a què ha d'ajustar-se el procediment de selecció del personal de les Administracions locals; i el Decret 33/99 de 9 de març, del Govern Valencià.
  
ANNEX I
  
Programa de temes de l'oposició lliure per a cobrir en propietat una plaça d'arquitecte
  
Grup I. Matèries comunes
  
Tema 1. L'Estat. Concepte. Elements. Formes d'estat.
  
Tema 2. La Constitució espanyola de 1978. Principis generals.
  
Tema 3. La Corona. El poder legislatiu.
  
Tema 4. El Govern. Administració de l'Estat.
  
Tema 5. L'organització territorial de l'Estat. Els estatuts d'autonomia: llur significat. Especial referència a l'Estatut d'Autonomia de la Comunitat Valenciana.
  
Tema 6. El poder judicial.
  
Tema 7. L'acte adminstratiu. Concepte. Elements de l'acte administratiu.
  
Tema 8. Principis generals del procediment administratiu. Normes reguladores. Dimensió temporal del procediment administratiu. Dies i hores hàbils. Còmput de terminis, Recepció i registre de documents.
  
Tema 9. Fases del procediment administratiu general. Comunicacions i notificacions. El silenci administratiu.
  
Tema 10. La teoria de la invalidesa de l'acte administratiu: actes nuls i anul·lables.
  
Tema 11. Sotmetiment de l'administració a la Llei i al Dret. Fonts del Dret Públic. La Llei: les seues classes.
  
Tema 12. La responsabilitat de l'administració Pública.
  
Tema 13. La funció pública local i la seua organització.
  
Tema 14. Drets i deures dels funcionaris publics locals. Incompatibilitats. Règim disciplinari. Seguretat Social.
  
Tema 15. El règim local espanyol. Principis constitucionals.
  
Tema 16. El municipi. L'organització municipal. Competències.
  
Tema 17. Funcionament dels òrgans col·legiats locals. Convocatòria i ordre del dia. Requisits de constitució. Votacions. Actes i certificats d'acords.
  
Tema 18. Les Hisendes locals: classificació dels ingressos. Les ordenances fiscals.
  
Grup II. Matèries específiques
  
Tema 1. Legislació urbanística vigent a la Comunitat Valenciana: la llei 6/1998, de 13 d'abril sobre règim del sòl i valoracions; el RD legislatiu1/1992, de 26 de juny, pel qual s'aprova el text refòs de la llei sobre el règim del sòl i ordenació urbana.
  
Tema 2. Llei 6/1994, de 15 de novembre, de la Generalitat Valenciana, reguladora de l'activitat urbanística.
  
Tema 3. Règim urbanístic de la propietat del sòl. Funció social de la propietat. Classificació del sòl. Municipis amb o sense planejament.
  
Tema 4. La regulació del sòl no urbanitzable a la Comunitat Valenciana. Usos, activitats i aprofitaments en sòl no urbanitzable. La declaració d'interès comunitari. Llicències de segregació de finques rústiques.
  
Tema 5. Règim del sòl urbà i urbanitzable. Incorporació al procés urbanitzador i edificació. Facultats urbanístiques de la propietat. Adquisició i extinció del dret a urbanitzar.
  
Tema 6. Aprofitament urbanístic. Aprofitament tipus. Adquisició. Aprofitament susceptible d'apropiació. Actuacions integrades i aïllades. El dret a edificar. Terminis. Erectes de l'extinció. Dret a l'edificació. Edificacions sense llicències. Llicències il·legals.
  
Tema 7. Planejament urbanístic del territori. Instruments d'ordenació. Pla Nacional d'Ordenació. Plans d'acció territorial.
  
Tema 8. Planejament general. Formulació del Pla General Municipal. Contingut. Procediment d'aprovació. Suspensió de llicències. Vigència i revisió.
  
Tema 9. El planejament parcial. Determinacions i contingut dels plans parcials. Documentació. Procediment d'aprovació.
  
Tema 10. Els estudis de detall. Finalitat. Classes. Contingut i documentació. Els projectes d'urbanització.
  
Tema 11. Els plans especials. Plans especials de protecció. Plans de reforma interior i sanejament. Els catàlegs de béns i edificis protegits.
  
Tema 12. Programes per al desenvolupament d'acivitats integrades. Continguts i procediment d'aprovació.
  
Tema 13. L'urbanitzador. Procediment. Relacions entre urbanitzador i propietaris de terrenys afectats per l'actuació urbanitzadora.
  
Tema 14. La reparcel·lació. Naturalesa, procediment i efectes. Actuacions en sòl urbà. Transferències i reserves d'aprofitament.
  
Tema 15. Patrimoni municipal del sòl. Constitució. Béns integrants. Reserva de terrenys.
  
Tema 16. Expropiacions i règim de venda forçosa. Expropiació per incompliment de la funció social de la propietat. Expropiació per incompliment del deure d'edificar. Béns de domini públic i expropiació. Servituds.
  
Tema 17. Projecte d'expropiació. Taxació conjunta. Procediment d'expropiació individual. El preu just. Efectes. Ocupació i inscripció. Reversió.
  
Tema 18. Valoracions. Regles generals. Criteris de valoració del sòl. Valor inicial. Valor urbanístic. Deducció de despeses d'urbanització.
  
Tema 19. Intervenció administrativa en l'edificació i l'ús del sòl. Actes subjectes a llicència. Competència. Actes promoguts per l'administració Pública. Procediment.
  
Tema 20. Deure de conservació de l'edificació. Ordres d'execució per motius turístics o culturals. Declaració de ruïna.
  
Tema 21. Protecció de la legalitat urbanística. Obres sense llicència o que no s'ajusten a les seues determinacions. Subrogació de les comunitats autònomes. Revisió de llicències.
  
Tema 22. Infraccions urbanístiques. Definició. Tipificació. Prescripció. Responsabilitat.
  
Tema 23. Cessió de terrenys. Cessions oneroses. Concursos. Cessions entre administracions. Cessions a títol gratuït.
  
Tema 24. Dret de superfície. Procediment. Exclusió. Beneficis.
  
Tema 25. La cèdula d'habitabilitat. Legislació vigent. Intervenció municipal.
  
Tema 26. Accessibilitat i barreres arquitectòniques. Normativa municipal i legislació vigent.
  
Tema 27. L'ordenança municipal sobre garatges i aparcaments.
  
Tema 28.L'ordenança municipal sobre instal·lació de grues i aparells elevadors per a obres.
  
Tema 29. Instal·lacions d'aigua potable a l'interior dels edificis. Intervenció municipal. L'ordenança municipal sobre entoncament d'aigua a edificis.
  
Tema 30. Ordenança municipal sobre senyalització i balises de les obres públiques.
  
Tema 31. Publicitat. Publicitat en espais públics i terrenys de protecció i servitud viària. Ordenança municipal sobre publicitat.
  
Tema 32. Projectes i avantprojectes d'obres. Classificació. Característiques. Contingut i documents.
  
Tema 33. El contracte d'obra pública. Expedients de contractació. Formes d'adjudicació. Procediment. Formalització.
  
Tema 34. Execució del contracte d'obres. Replantejament. Programes de treball. Ocupació temporal per a l'ús i aprofitament de béns de propietat pública i privada.
  
Tema 35. Realització de l'obra. Representació del contractista. Subcontractes. Obligacions del contractista. Conservació de materials. Verificació i recusació. Responsabilitats del contractista.
  
Tema 36. Modificació del contracte d'obres. Existència i fonament. Classes de modificacions. Límits. Procediment i efectes de la modificació.
  
Tema 37. Terminis d'execució. Determinació. Terminis d'iniciació i finalització. Terminis parcials i ritme d'obra. Prórrogues. la mora del contractista. Suspensió de les obres.
  
Tema 38. Recepció i finalització de les obres. Verificació. Recepció provisional. Període de garantia. La responsabilitat per ruïna.
  
Tema 39. La determinació del preu de l'obra. Modalitats del preu. Preu unitari. Partides. Formació dels preus. Formació del pressupost general alçades. Consignació pressupostària.
  
Tema 40. Variació del preu de l'obra per modificació de projecte. Actualitzacions de preus. Revisió de preus. Fórmules i clàusules de revisió.
  
Tema 41. El pagament del preu de l'obra. Pagaments provisionals. Bestretes per proveïment de material i per instal·lacions i equips. Garanties. Mesuratge de l'obra. Certificacions.
  
Tema 42. La contractació de gestió dels serveis públics. Modalitats de contractació. Normes reguladores. Forma d'adjudicació.
  
Tema 43. El contracte de proveïment. Característiques, Normes reguladores. Actuacions administratives. Formes d'adjudicació.
  
Tema 44. Classificació i registre d'empreses. Categoria dels contractes. Límit màxim de contractació. Registre de contractes.
  
Tema 45. El pagament del preu de l'obra. Pagaments provisionals. Proveïments. Mesuratge de l'obra. Certificacions. Liquidació provisional. Liquidació definitiva.
  
Tema 46. Seguretat i higiene en el treball en relació a l'edificació i obra pública. Legislació vigent. Documentació a incloure en els projectes d'obres.
  
Tema 47. Normativa de l'edificació. Normes bàsiques. Normes tecnològiques. plecs de condicions.
  
Tema 48. La rehabilitació d'edificis. Normativa. Legislació vigent. Finançament. Subvencions.
  
Tema 49. Normes d'habitabilitat i desseny d'habitatges en l'àmbit de la Comunitat Valenciana. habitatges de nova planta i existents.
  
Tema 50. Condicions de protecció contra incendis en els edificis. Norma bàsica CPI/96.
  
Tema 51. Protecció del medi ambient. Legislació en vigor. Espais naturals.
  
Tema 52. Normes generals i règim de les carreteres. Règim estatal i autonòmic. Concurrència de competències amb els Ajuntaments. Carreteres municipals. Autovies. Travessies i xarxes artificials de poblacions. Concurrència de competències.
  
Tema 53. Intervenció dels ajuntamens en les activitats molestes, insalubres, nocives i perilloses. Emplaçaments i distàncies. Ordenances municipals. Llicències municipals d'instal·lació, obertura i funcionament d'activitats.
  
Tema 54. Obligacions municipals sobre la Policia Sanitària Mortuòria d'acord amb el Reglament de 20/07/1974. Condicions de construcció de les obres en cementeris. Administració.
  
Tema 55. Béns de les Corporacions Locals. Concepte i classificació. El patrimoni de les entitats locals. Conservació i tutela dels béns. Inventari. Partió. Alienació. Desnonament per la via administrativa. Adquisició de béns.
  
Tema 56. Utilització i aprofitament dels béns d'ús públic i patrimonials. Alienació. El desnonament per la via administrativa.
  
Tema 57. Titularitat i competència municipal sobre les platges. Utilització de les platges. Usos especials. Usos privatius. Zona maritimoterrestre. Competències administratives en relació amb les platges.
  
Tema 58. Llei de Costes.
  
Tema 59. El patrimoni historicoartístic. Legislació protectora nacional i autonòmica sobre conservació d'edificis i recintes historicoartístics. El tractament en el planejament i en les ordenances de l'edificació. El cas d'Elx.
  
Tema 60. Conservació i tutela del palmerar. Legislació en vigor. Normativa municipal. Antecedents. Els horts de palmeres en relació a l'edificació.
  
Tema 61. La direcció i gestió de recursos: humans, tècnics i materials.
  
Tema 62. La planificació i organització d'unitats. Programes/projectes.
  
Tema 63. L'avaluació d'unitats, programes, funcions i/o tasques.
  
Tema 64. Planificació i racionalització de recursos.
  
Tema 65. La direcció per objectius.
  
Tema 66. Motivació i treball en equip.
  
Tema 67. Les noves tecnologies: llur relació i impacte en l'àmbit de l'exercici professional.
  
Cultura organitzativa
  
Tema 68. Salut laboral I.
  
Tema 69. Salut laboral II.
  
Tema 70. Cultura participativa.
  
Tema 71. L'atenció al ciutadà.
  
Tema 72. La qualitat en els serveis públics.
  
Nota: Els temes de Cultura Organitzativa podran adquirir-se a la Secció de Personal a partir de la finalització del termini de presentació de sol·licituds al preu que resulte de l'aplicació de l'ordenança fiscal corresponent.
  
ANNEX II
  
Funcions essencials del lloc d'arquitecte
  
Redactar i firmar projectes, informes tècnics, valoracions, estudis, informes, peritatges, etc. exercint la direcció i supervisió de projectes, obres i serveis, així com qualsevol altra tasca específica per a la qual està facultat per la seua titulació acadèmica, en l'àmbit de les seues competències professionals i de la seua unitat.
  
Assessorar en matèries competencials, supervisant i controlant documents, projectes, etc. redactats per tècnics o empreses aliens a l'Ajuntament, i exercint també funcions d'inspecció tècnica.
  
Planificar, distribuir, temporalitzar i avaluar els objectius i les tasques assignats a la seua unitat.